பாட்டுடைத்தலைவன்: தலையாலங்கானத்துச் செருவென்ற பாண்டியன் நெடுஞ்செழியன் மதுரைக்காஞ்சி மூலம் வரி01 முதல் 406 வரை {பார்க்க:மதுரைக்காஞ்சி-பிற்பகுதி வரிகள் 407 முதல் பாட்டு முடிய.} (பிழையில்லா மெய்ப்பதிப்பு) இப்பாடலின் பெயர் பற்றிய நச்சினார்க்கினியர் விளக்கம்: "இப்பாட்டிற்கு மாங்குடிமருதனார் மதுரைக்காஞ்சி யென்று, துறைப் பெயரானன்றித் திணைப்பெயராற் பெயர் கூறினார். இத்திணைப் பெயர் பன்னிருபடல முதலிய நூல்களாற் கூறிய திணைப்பெயரன்று, தொல்காப்பியனார் கூறிய திணைப்பெயர்ப்பொருளே இப்பாட்டிற்குப் பொருளாகக் கோடலின். வஞ்சி மேற் செல்லலானும், காஞ்சி எஞ்சாதெதிர் சென்றூன்றலானும், "வஞ்சியுங் காஞ்சியுந் தம்முண் மாறே" எனப் பன்னிருபடலத்திற் கூறிய திணைப்பெயர் இப்பாட்டிற்குப் பொருளன்மையுணர்க. அவர்முதுமொழிக்காஞ்சி முதலியவற்றைப் பொதுவியலென்று ஒருபடலமாக்கிக் கூறலின், அவை திணைப் பெயராகாமை யுணர்க.